钦定古今图书集成/明伦汇编/宫闱典/第092卷 > 郑国公主 下嫁萧余里也
## 钦定古今图书集成/明伦汇编/宫闱典/第092卷 > 郑国公主 下嫁萧余里也

按《辽史公主表》，兴宗第二女名斡里。太母仁懿皇后封郑国公主。清宁间加长公主。寿隆间加大长公主，
下嫁萧余里也。按《萧余里也传》，“余里也”字讹都碗，
国舅阿剌次子。便佞滑稽，善女工。重熙间，以外戚进。
清宁初，补祗候郎君，尚郑国公主，拜驸马都尉，累迁
南面林牙。以父阿剌为萧革所谮，出余里也。为奉先
军节度使。十年冬，召为北面林牙。咸雍中，会有告余
里也与族人术哲谋害耶律乙辛，按无状，出为宁远
军节度使。自后，余里也揣乙辛意，倾心事之，荐为国
舅详稳。大康初，封辽西郡王。时乙辛擅恣，凡不附己
者出之，乃引余里也为北府宰相，兼知契丹行宫都
部署事。及乙辛谋构皇太子，余里也多助成之，遂知
北院枢密事，赐推诚协赞功臣。以女侄妻乙辛子绥
也，恃势横肆，至有“无君”之语，朝野侧目。帝出乙辛知
南院大王事，坐与乙辛党，以天平军节度使归第。寻
拜西北路招讨使，以母忧去官，卒。